D ô v o d o v á  s p r á v a
k privatizácii časti zdravotníckeho zariadenia

Nemocnica s poliklinikou Topoľčany – časť Detská poliklinika Topoľčany 

Dôvodom predloženia tohto materiálu na rokovanie vlády Slovenskej republiky je vydanie rozhodnutia o privatizácii časti zdravotníckeho zariadenia Nemocnica s poliklinikou Topoľčany – časť Detská poliklinika Topoľčany priamym predajom časti zdravotníckeho zariadenia spoločnosti Detská poliklinika Topoľčany, s.r.o., so sídlom v Topoľčanoch, 17 november  1300. 

1.	Vymedzenie privatizovaného majetku
Štátna príspevková organizácia s právnou subjektivitou Nemocnica s poliklinikou Topoľčany bola zriadená zriaďovacou  listinou  MZ SR č. 3724/1991-A/XII-1 zo dňa 29.11.1991 s účinnosťou od 1.1.1992.   
         Časť zdravotníckeho zariadenia bola zaradená do privatizácie uznesením vlády SR č. 556/1999 zo dňa 30.6.1999.
         Informácia o predložení ZPP na MSPNM SR podľa § 10 ods. 7 zákona č. 92/1991 Zb. bola zverejnená v dennej tlači distribuovanej celoštátne dňa 9.12.1999. 
         Do privatizácie podľa predloženého privatizačného projektu vstupuje časť zdravotníckeho zariadenia, a to Detská poliklinika Topoľčany. Jedná sa o  zdravotné zariadenie, v ktorom sa nachádzajú neštátne ambulancie praktického lekára pre deti a dorast (3), detská endokrinologická ambulancia (1), detská imunoalergická ambulancia (1) a detská očná ambulancia (1), v ktorých pracuje 6 neštátnych lekárok. Privatizovaný majetok sa nachádza v katastrálnom území mesta Topoľčany. 
Hlavným predmetom činnosti v uvedenom zdravotníckom zariadení je poskytovanie primárnej a odbornej zdravotnej  starostlivosti praktickými lekármi pre deti a dorast. 

Ekonomická charakteristika časti zdravotníckeho zariadenia Nemocnica s poliklinikou Topoľčany – časť Detská poliklinika Topoľčany k 30.6.1999:

Počet pracovníkov /os./	0	
z toho THP                                                                    	0	
Výkony a mimoriadne výnosy /tis.Sk/                        	80	
Náklady /tis.Sk/                                                          	58	
Hospodársky výsledok /tis.Sk/                                       	22	
Miera odpísania ZP /%/	27,8	

- 2 -

Údaje o rozsahu a štruktúre majetku časti zdravotníckeho zariadenia Nemocnica 
s poliklinikou Topoľčany – časť Detská poliklinika Topoľčany k 30.6.1999:

Aktíva /majetok spolu/                                                      469 tis. Sk
 v tom:
 stále aktíva                                                                        454 tis. Sk
 z toho : pozemky                                                                38  tis. Sk         
              budovy a  stavby                                                 416  tis. Sk
              stroje a zariadenia                                                    0  tis. Sk 
 obežné aktíva                                                                        0  tis. Sk
 ostatné aktíva                                                                        0  tis. Sk
 ostatné aktíva nezachytené v súvahe                                  15  tis. Sk
 z toho: pozemky                                                                 15  tis. Sk
             DHIM                                                                       0  tis. Sk

 Záväzky privatizované spolu                                                0 tis. Sk

 Majetok samostatne privatizovanej jednotky                   469 tis.Sk

2.  Návrhy privatizačných projektov vypracovaných na časť zdravotníckeho  zariadenia   Nemocnica s poliklinikou Topoľčany - časť Detská poliklinika Topoľčany.
Základný privatizačný projekt bol vypracovaný vedením zdravotníckeho zariadenia Nemocnica s poliklinikou Topoľčany a navrhuje privatizovať časť uvedeného zdravotníckeho zariadenia v jednom výstupe.
 
Ministerstvo zdravotníctva SR vo svojom stanovisku zo dňa 17.11.1999 súhlasí s metódou privatizácie navrhnutou v základnom privatizačnom projekte - s priamym predajom Detskej polikliniky v Topoľčanoch a  zároveň ako nadobúdateľa odporúča spoločnosť Detská poliklinika Topoľčany, s.r.o., ktorej spoločníkmi sú všetky neštátne lekárky pracujúce v uvedenom zariadení. 
Protimonopolný  úrad SR vo svojom stanovisku zo dňa  14.12.1999 súhlasí, aby záujemca o privatizáciu predmetného zdravotníckeho zariadenia bol vybratý v komisii MSPNM SR pre výber nadobúdateľa, ktorá je poradným orgánom ministerky pre správu a privatizáciu národného majetku SR. S uvedeným súhlasí aj vzhľadom na skutočnosť, že privatizácia zdravotníckeho zariadenia bola zo strany MZ SR uverejnená v denníku Práca a v Zdravotníckych novinách. 
Ministerstvo eviduje nasledovné podnety so záujmom o kúpu časti zdravotníckeho zariadenia Nemocnica s poliklinikou Topoľčany – Detská poliklinika Topoľčany: 
1.	MUDr. Ivan Snopek, CSc., Rastislavova 2237, 955 01 Topoľčany,  zo dňa 16.4.1998
2.	Realitná kancelária ROKR s.f., )Skultétyho č. 1, 955 01 Topoľčany, zo dňa 24.9.1997 
3.	KORUNKA s r.o., Slovenských partizánov 15, 955 01 Topoľčany, zo dňa 15.6.1997 

- 3 -

4.	Detská poliklinika s.r.o., 17. novembra 1300, 955 01 Topoľčany, zo dňa 10.9.1996, 23.12.1996, 16.6.1997 a z roku 1998  
5.	Mesto Topoľčany, zo dňa 28.10.1999 a 27.4.2000 – podnet na bezodplatný prevod do majetku mesta. 
            
         Trhové ohodnotenie nebolo vykonané, nakoľko v nadväznosti na prijatú koncepciu transformácie rezortu zdravotníctva sa privatizácia zdravotníckych zariadení  realizuje na základe účtovnej hodnoty. 

3. Postup posudzovania privatizačného projektu 
Základný privatizačný projekt bol predložený zriaďovateľom na MSPNM SR dňa 22.11.1999. Na MSPNM SR bol prerokovaný v pracovnej komisii dňa 23.11.2000.  Pracovná komisia MSPNM SR odporučila privatizovať majetok časti zdravotníckeho zariadenia – Detská poliklinika Topoľčany priamym predajom záujemcovi, ktorý bude vybraný vo výberovom konaní. 
MSPNM SR listami zo dňa 4.1.2001 oslovilo všetkých známych záujemcov o privatizovaný majetok so žiadosťou o doplnenie podnetov v termíne do 9.2.2001. Dodatok v stanovenom termíne predložili dvaja záujemcovia a to: spoločnosť Detská poliklinika Topoľčany, s.r.o., 17 november 1300, 955 01 Topoľčany a Mesto Topoľčany, v zastúpení primátorom Ing. Pavlom Segešom.
Komisia MSPNM SR pre výber nadobúdateľa  privatizovaného majetku priamym predajom, zriadená ministerkou pre správu a privatizáciu národného majetku, posúdila predložené návrhy dňa 12.4.2001 a odporučila ako budúceho nadobúdateľa časti  zdravotníckeho zariadenia Nemocnica s poliklinikou Topoľčany – Detská poliklinika Topoľčany spoločnosť Detská poliklinika Topoľčany, s.r.o., 17 november 1300, 955 01 Topoľčany.
Pri svojom odporúčaní komisia vychádzala z nasledovných skutočností:
Spoločnosť  Detská poliklinika Topoľčany, s.r.o. ako jediná splnila všetky podmienky výberového konania, vrátane odbornej spôsobilosti na poskytovanie zdravotnej starostlivosti v predmetnom zdravotníckom zariadení. Vo svojej ponuke navrhla uhradenie celej kúpnej ceny jednou splátkou. Spoločníkmi uvedenej spoločnosti je 6 lekárok - prevádzkovateliek neštátnych zdravotníckych zariadení v uvedenom privatizovanom   objekte, ktoré   majú  dlhoročné  skúsenosti a prax  vo svojom  odbore, čo je dostatočnou zárukou ďalšieho  kvalitného  poskytovania  zdravotnej starostlivosti v tomto zdravotníckom zariadení. Hlavným zámerom spoločnosti Detská poliklinika Topoľčany, s.r.o. je zachovanie pôvodného charakteru činnosti privatizovanej Detskej polikliniky, jej následné skvalitnenie, stabilizácia pacientúry a zvýšenie komfortu pre detského pacienta. Taktiež chce zlepšiť materiálno – technické podmienky pre prevádzku jednotlivých ambulancií a plánuje ich modernizáciu. Výberová komisia pri rozhodovaní o nadobúdateľovi tohto zariadenia zohľadnila aj stanovisko Ministerstva zdravotníctva  SR, ktoré navrhuje  ako nadobúdateľa Detskej polikliniky Topoľčany  spoločnosť  Detská poliklinika Topoľčany, s.r.o.. Všetky tieto skutočnosti boli rozhodujúcimi pri výbere a odporúčaní budúceho nadobúdateľa predmetného zdravotníckeho zariadenia. 
- 4 -

Pre úplnosť dodávame, že druhý záujemca – Mesto Topoľčany ponúklo kúpnu cenu 
500 000,- Sk, avšak nepreukázalo finančné krytie navrhnutej kúpnej ceny. Mesto taktiež nesplnilo podmienku odbornej spôsobilosti na poskytovanie zdravotnej starostlivosti v privatizovanom zariadení.

Z Á V E R :

Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii časti zdravotníckeho zariadenia Nemocnica s poliklinikou Topoľčany – časť Detská poliklinika Topoľčany 
 priamym predajom  spoločnosti Detská poliklinika Topoľčany,. s.r.o., so sídlom v Topoľčanoch, 17 november  1300.